Taivano atstovybė Lietuvoje

Taivano atstovybė Lietuvoje arba Taivaniečių atstovybė Lietuvoje (, ) – Taivano (Kinijos Respublikos) atstovybė, atsakinga už ryšių su Lietuva plėtojimą. Kadangi Lietuva laikosi vienos Kinijos politikos ir su Taivanu nėra užmezgusi oficialių diplomatinių santykių, atstovybė neturi diplomatinio statuso, tačiau de facto gali būti vertinama kaip ambasada.

Priešistorė 

Glaudesni Lietuvos ir Taivano santykiai pradėti aktyviau vystyti po 2020 m. gale vykusių Seimo rinkimų. Suformuotos valdančiosios koalicijos sutartyje buvo įvardyti siekiai didinti paramą Taivanui. Naujai pradėjęs eiti pareigas užsienio reikalų ministras Gabrielius Landsbergis 2021 m. pavasarį paskelbė apie svarstymus atidaryti Lietuvos verslo atstovybę Taivane, o po kelių mėnesių ir apie planus priimti Taivano atstovybę Lietuvoje. Pastarasis žingsnis buvo įgyvendintas 2021 m. lapkričio 18 d.

Reakcijos 

Daugelyje pasaulio šalių Taivano atstovybės veikia Taipėjaus vardu, kurį Kinija vertina kaip priimtino status quo išlaikymą, nekvestionuojančio vienos Kinijos principo ir neįvardinančio Taivano kaip nepriklausomos valstybės. Lietuvos pritarimas Vilniuje steigti Taivano, o ne Taipėjaus atstovybę, sulaukė griežtos Pekino reakcijos, tai buvo įvardyta kaip raudonų linijų peržengimas, už kurį Lietuva sulauks griežtų pasekmių. Apgailestavimą dėl atstovybės įsteigimo išreiškė Seime veikiančios Tarpparlamentinių ryšių su Kinijos Liaudies Respublika grupės vadovybė, pavadinimo pasirinkimą kaip klaidą įvardijo prezidentas Gitanas Nausėda bei paragino padaryti pakeitimus bent jau pavadinime kinų kalba. Užsienio reikalų ministerija paskelbė, kad tai nėra klaida, nes pats Taivanas, o ne Lietuva turi nuspręsti apie Taivano atstovybės pavadinimą.

Palaikymą laisvai rinktis Taivano atstovybės pavadinimą išreiškė JAV, Europos Parlamentas.

Vadovai 

Taivano atstovybės Vilniuje vadovai:

 Eric Huang (黃鈞耀), nuo 2021 m. lapkričio 18 d.

Šaltiniai

Taip pat skaitykite 
 Lietuvos–Taivano santykiai
 Lietuvos–Kinijos santykiai

Taivano–Lietuvos santykiai